召赴崇政殿觀新樂
作者：劉敞
朝代：宋

paragraphs: 聖人千歲合，禮樂百年興。
律以聲身效，功兼述作稱。
道將諧一變，天欲佑丕承。
舊典周官在，遺音制氏增。
獻書嘉魏叟，博物待延陵。
金石完新制，工師變舊能。
英華融治世，淳古邈逾繩。
縱觀傾朝野，賡歌望股肱。
和風動寥廓，協氣散凌兢。
帝所真疑夢，天階自絕升。
三雍漢未盛，九辯夏徒矜。
珥筆欣攄頌，名山益望登。